Ľubietová

Ľubietová je obec na Slovensku v okrese Banská Bystrica.

V minulosti bola obec Ľubietová jedným zo siedmich banských miest. V 19. storočí sa obec nazývala po maďarsky Libetbanya. Nachádza sa 25 kilometrov od Banskej Bystrice, smerom na Brezno po pravej strane.

 Prírodné pomery 
Z Ľubietovej je najznámejšia mineralogická oblasť Podlipa, odkiaľ pochádzajú unikátne nálezy minerálu libethenit, ktorý bol prvýkrát opísaný v Ľubietovej, a podľa ktorej dostal aj názov. Na Podlipe sa dodnes nachádzajú štôlne a haldy, z ktorých vyteká voda zanechávajúca zelenú farbu na brehoch potôčikov (znaky po prítomnosti medi, ktorá bola hlavným predmetom ťažby, ale neskôr, po vyčerpaní ložiska sa ťažili aj železné rudy). Iné nálezisko je Kolba, kde sa však ťažili kobaltovo-niklové rudy.

Ďalšou zaujímavosťou je Hrb, ktorý je považovaný za geografický stred Slovenska, a z ktorého je za priaznivého počasia nádherný výhľad na Slovenské rudohorie. Obec je aj vychýrenou hubárskou oblasťou. V budove OÚ sa nachádza muzeálna miestnosť, ktorá pripomína históriu obce a nachádzajú sa tam aj vzorky minerálov z okolia. Cez dedinu preteká potok Hutná, do ktorého sa v obci prilieva potok Vôdka. Vo Vôdke sa dajú nájsť polodrahokamy české granáty, ktoré sú však príliš malé na spracovanie a použitie v klenotníctve.

Nad obcou je aj kopec Vysoká, ktorá je vulkanického pôvodu.

 Kultúra a zaujímavosti 
 Pamiatky 
 Rímskokatolícky kostol sv. Márie Magdalény, jednoloďová pôvodne neskorogotická stavba s polygonálne ukončeným presbytériom a predstavanou vežou z obdobia okolo roku 1502. Prvá písomná zmienka o chráme je už z roku 1397. Kostol bol barokovo upravený v roku 1780. Fasády kostola sú dekorované nárožným kvádrovaním, veža je ukončená barokovou helmicou.
 Evanjelický kostol, jednoloďová pôvodne klasicistická stavba s polygonálnym uzáverom presbytéria a predstavanou vežou z rokov 1805-1807. Kostol bol neogoticky upravený v roku 1899 podľa projektu staviteľov Ľudovíta Pereziána a Samuela Petroviča. Interiér pochádza z doby tejto úpravy. Nachádza sa tu trojramenná empora s neogotickým organom. Oltár je neogotický s obrazom žehnajúceho Krista. Fasády sú riešené v duchu neogotiky, okná ukončené lomeným oblúkom, fasáda je členená opornými piliermi. Veža kostola je ukončená ihlancovou helmicou. 
 Vysoká pec Tri Vody, technická pamiatka slúžila na výrobu surového železa. Stavba je postavená z lomového kameňa na pôdoryse štvorca o rozmeroch 8,5 x 8,5 m. Stavbu pece zahájili v roku 1795, uzavretá bola až v roku 1873. Okrem vysokej pece sa z pôvodných objektov železiarne nič nedochovalo, vysoká pec bola obnovená v roku 1974. 

 Osobnosti obce 
 Rodáci 
 Vavrinec Dunajský (* 1784 – † 1833), sochár
 Jozef Jarín Kmeť (* 1815 – † 1906), právnik, národno-kultúrny pracovník, zakladajúci člen Matice Slovenskej
 Jozef Messerschmidt (* 1875 – † 1931), národno-kultúrny pracovník a úradník
 Ján Kňazovický (* 1893 – † 1987), lekár, chirurg
 Elemír Kossaczký (* 1924 – † 2014), chemik

 Referencie 

 Iné projekty 

 Externé odkazy 

 Najkrajší kraj- turistické atrakcie v obci


Kategória:Obce okresu Banská Bystrica
Kategória:Banské sídla na Slovensku